Á laugardaginn ræsti Tómas Ingi Olrich sendiherra í París nítján skútur af stað í siglingakeppni frá hafnarbænum Paimpol á Bretaníuskaga í Frakklandi . Leið skútanna liggur til Reykjavíkur og síðan til Grundarfjarðar . Áætlað er að þær komi til Reykjavíkur á þriðjudag . Sunnudaginn 8. júlí halda skúturnar til Grundarfjarðar þar sem staldrað verður við í nokkra daga . Reiknað er með að nær tvö hundruð manns sæki Grundarfjörð heim af þessu tilefni þá daga sem skúturnar staldra við . Frá Grundarfirði verða skúturnar ræstar af stað 12. júlí og sigla þær í einum áfanga til Paimpol í Frakklandi eða um 1.300 sjómílna vegalengd . Eiga þær að vera komnar á leiðarenda 21. júlí . Heildarvegalengd sem lögð verður að baki í keppninni er um 2.600 sjómílur eða rúmlega 4.800 km . Eins og kunnugt er var Grundarfjörður miðstöð útgerðarmanna frá Paimpol á Íslandi og á undanförnum árum hafa tengsl milli þessara tveggja staða verið að aukast .